**ELŐTERJESZTÉS**

**Szombathely Megyei Jogú Város Közgyűlésének 2023. május 25-i ülésére**

**Javaslat pályázatokkal kapcsolatos döntések meghozatalára**

1. **Javaslat a Take-IT-home című pályázattal kapcsolatos döntés meghozatalára**

Szombathely Megyei Jogú Város Közgyűlése a 28/2022. (I. 27.) Kgy. sz. határozatával döntött a Take-IT-home című pályázatban való részvételről, és a pályázat benyújtásáról az Interreg CENTRAL EUROPE Programba. A pályázat nem nyert támogatást, de a konzorcium tagjai úgy döntöttek, hogy a pályázatot megpróbálják más felhívásra is benyújtani, a szükséges módosításokat követően.

Erre az Interreg CE Program következő felhívási körében lehetőség is nyílt, 2023. május 17-i határidővel. A projekttartalom fókusza a Programtól kapott tanácsok alapján átkerült a szociális területről a fenntartható mobilitás felé, a fő cél így a szociális szervezetek tevékenységéhez szükséges településen belüli közlekedés zöldítése „legyen zöld az utolsó mérföld’” mottóval. Pilot tevékenységként az Önkormányzat megvalósítani tervezi egy flottamendzsment szoftver fejlesztését és használatának bevezetését, valamint környezetbarát, kibocsátásmentes e-rollerek és e-teherbiciklik, és kapcsolódó kisebb eszközök (vízálló táskák, esőkabátok stb.) beszerzését.

Az Önkormányzat tervezett költségvetése 143.288 EUR, ami 5%, azaz kb. 2.650.000 Ft önerőt igényel. A támogatásnak ugyanakkor része egy ún. „flat rate” költségsor, amit a szervezet általános, rezsi típusú költségeire kapunk, és nem kell elszámolni ezzel. Ez az összeg nagyobb, mint a szükséges önerő.

A pályázat benyújtásához egy nyilatkozat aláírására volt szükség. Az aláírt nyilatkozat és magyar fordítása az előterjesztés 1. és 2. sz. mellékletét képezik.

1. **Javaslat a Fenntartható Városfejlesztési Stratégia elfogadására**

Szombathely Megyei Jogú Város Önkormányzata vállalkozási szerződést kötött a Fenntartható Városfejlesztési Stratégia (FVS) elkészítésére, amit a Közgyűlés a 240/2022.(VI.27.) Kgy.sz. határozatával elfogadott.

Ezt követően a Magyar Államkincstár Vas Megyei Igazgatósága projektfejlesztés keretében kérte a Fenntartható Városfejlesztési Stratégia kidolgozását, így megkezdődött annak felülvizsgálata és átdolgozása a módszertani kézikönyv és az Irányító Hatóság előírásai alapján. A feladat a TOP Plusz-1.3.1-21 számú „Fenntartható Városfejlesztési Stratégiák támogatása” felhívása szerint támogatott projekt keretében megkötött együttműködési megállapodás része.

Fentieknek megfelelően az eredeti dokumentumok felülvizsgálatra és kidolgozásra kerültek.

Javaslom, hogy a Tisztelt Közgyűlést az előterjesztés 3. sz. melléklete szerinti végleges Fenntartható Városfejlesztési Stratégiát jóváhagyni szíveskedjen.

1. **Javaslat a TOP Plusz Városfejlesztési Programterv elfogadására**

Tájékoztatom a Tisztelt Közgyűlést, hogy a 2021-2027 európai uniós ciklus programdokumentumainak tervezetei értelmében a Terület- és Településfejlesztési Operatív Program Plusz forrásai finanszírozzák a megyei jogú városok fejlesztéseit is. A források elnyeréséhez a városnak el kellett készítenie a TOP Plusz Városfejlesztési Programtervet (TVP), amit a Közgyűlés a 241/2022.(VI.27.) Kgy.sz. határozatával elfogadott.

A TVP-nek illeszkednie kell – többek között – az FVS-hez, ezért annak átdolgozása miatt a TVP is felülvizsgálatra és módosításra került.

Javaslom, hogy a Tisztelt Közgyűlést az előterjesztés 4. sz. melléklete szerinti végleges TOP Plusz Városfejlesztési Programtervet jóváhagyni szíveskedjen.

Kérem a Tisztelt Közgyűlést, hogy az előterjesztésben foglaltakat megtárgyalni, és a határozati javaslatokat elfogadni szíveskedjék.

**Szombathely, 2023. május „ ”**

 **/: Dr. Nemény András :/**

**I.**

**Határozati javaslat**

**…./2023. (V.25.) Kgy. számú határozat**

1. Szombathely Megyei Jogú Város Közgyűlése egyetért az Önkormányzat részvételével a Take-IT-home pályázatban.

2. A Közgyűlés felkéri a polgármestert a támogatás elnyerése esetén az okiratok aláírására és a szükséges önerő biztosítására.

**Felelős:** Dr. Nemény András polgármester

 Dr. Horváth Attila alpolgármester

 Dr. Károlyi Ákos jegyző

 (A végrehajtásért felelős:

Kalmár Ervin, a Városüzemeltetési Osztály vezetője

Nagyné dr. Gats Andrea, a Jogi és Képviselői Osztály vezetője

Stéger Gábor, a Költségvetési és Adó Osztály vezetője)

**Határidő:** 1. azonnal

 2. pozitív támogatói döntés esetén

**II.**

**Határozati javaslat**

**…./2023. (V.25.) Kgy. számú határozat**

Szombathely Megyei Jogú Város Közgyűlése Szombathely Fenntartható Városfejlesztési Stratégiáját az előterjesztés 3. sz. melléklete szerinti tartalommal jóváhagyja.

**Felelős:** Dr. Nemény András polgármester

 Dr. Horváth Attila alpolgármester

 Dr. Károlyi Ákos jegyző

 (A végrehajtásért felelős:

Nagyné dr. Gats Andrea, a Jogi és Képviselői Osztály vezetője

Kalmár Ervin, a Városüzemeltetési Osztály vezetője)

**Határidő:** azonnal

**III.**

**Határozati javaslat**

**…./2023. (V.25.) Kgy. számú határozat**

Szombathely Megyei Jogú Város Közgyűlése Szombathely TOP PLUSZ Városfejlesztési Programtervét az előterjesztés 4. sz. melléklete szerinti tartalommal jóváhagyja.

**Felelős:** Dr. Nemény András polgármester

 Dr. Horváth Attila alpolgármester

 Dr. Károlyi Ákos jegyző

 (A végrehajtásért felelős:

Nagyné dr. Gats Andrea, a Jogi és Képviselői Osztály vezetője

Kalmár Ervin, a Városüzemeltetési Osztály vezetője)

**Határidő:** azonnal